《南浦 秋海棠》
清代·苏穆

风吹艳落，剩幽芳、散作露阶痕。莫道秋容憔悴，篱菊未招魂。

镜里翠眉妆浅，料佳人、还要点朱唇。但拈来三径，粉浓脂淡，耐可赋温存。

怪底年年纤影，傍清池、寒逗绿罗裙。暗雨骤鸣蕉屋，惊梦不成春。

试看红消翠减，便深情、万种付湘云。盼夜来圆月，画帘人静伴黄昏。

作者简介：苏穆，一名姞，字佩蘘，山阳（今淮安市淮安区）人，宜兴周济侧室。工词，殉粤匪难。